**Tévét vett a Media Marktban? Most 15 és 50 ezer forint közötti visszatérítést kaphat a GVH jóvoltából**

**Budapest, 2023. szeptember 27. – Valótlan árkedvezményekkel reklámozott négy televíziókészüléket a Media Markt Magyarország Kft. – ezt tárta fel a Gazdasági Versenyhivatal (GVH). A GVH Versenytanácsa 23,9 millió bírságot szabott ki az elektronikai áruházláncra, amely elismerte a jogsértést, és a büntetésen felül több mint 1000 érintett vásárlónak összesen több mint 20 millió forint kompenzációt fizet.**

A nemzeti versenyhatóság [tavaly indított eljárást](https://www.gvh.hu/sajtoszoba/sajtokozlemenyek/2022-es-sajtokozlemenyek/elektronikai-aruhazlancok-akcioit-vizsgalja-a-gvh) a Media Markt áruházakat és honlapot működtető Media Markt Magyarország Kft.-vel szemben, mert a gyanú szerint a cég szabálytalanul tüntette fel a honlapján egyes elektronikai eszközök akciós árait.

A versenyfelügyeleti eljárás feltárta, hogy négy televíziókészülék esetében az eredetiként megjelölt árakat az áruházlánc korábban nem alkalmazta huzamosabb ideig, így nem minősültek az adott termékek jellemző árainak. Az ezekhez képest feltüntetett, valójában valótlan megtakarítás ígérete ezért megtévesztette a fogyasztókat.

A Media Markt az eljárás során mindenben együttműködő volt, elismerte a jogsértést, a jogorvoslati jogáról lemondott, továbbá kompenzációs vállalást nyújtott be, amit a GVH kötelezően előírt számára. Mindezek alapján a GVH Versenytanácsa – tekintettel a kiemelt együttműködésre és az önként vállalt kompenzációra – több mint 35%-kal csökkentette a kiszabott bírságot, ami így 23,9 millió forint lett.

*A jogsértésben érintett televíziókészülékek, a jogsértés időszaka és a kompenzáció mértéke:*

|  |  |  |
| --- | --- | --- |
| Philips 55 PUS 7805/12 4K Ultra HD Saphi Smart LED Ambilight 139 cm | 2020. szeptember 3. – 2022. május 8. | 15 000 Ft |
| Philips 65 Oled 705/12 4K Ultra HD Android Smart Oled Ambilight 164 cm | 2021. június 16. – 2022. március 7. | 50 000 Ft |
| LG 75UP81003Lr Smart LED 191 cm-es 4K Ultra HD, Hdr, webOs, ThinQ Al  | 2021. augusztus 12. – 2022. május 1. | 35 000 Ft |
| Samsung Ue70Au8002Kxxh Crystal UHD 4K Smart LED | 2021. szeptember 14. – 2022. május 1. | 25 000 Ft |

A felajánlott kompenzáció keretében a Media Markt azt vállalta, hogy 15 ezer és 50 ezer forint közötti értékű ajándékkártyát ad annak a több mint 1000 vásárlónak, akik a jogsértés időszakában megvásárolták a négy televíziókészülék valamelyikét. Fontos, hogy az ajándékkártyák beváltási küszöb nélkül, teljes egészében levásárolhatók a következő 2 évben. Az áruházlánc 2023. december 31-ig várja azoknak a vásárlóknak a jelentkezését, akik valamelyik Media Markt áruházban vásárolták meg az érintett televíziókat, az online vásárlókat pedig e-mailben értesíti a kompenzációról.

A megtévesztő árfeltüntetések, illetve a későbbi akciós hirdetést szolgáló, pár napos „felárazások” felszámolására új, [uniós szintű szabályozás lépett életbe](https://gvh.hu/sajtoszoba/sajtokozlemenyek/2022-es-sajtokozlemenyek/elesednek-a-fogyasztokat-vedo-uj-szabalyok) 2022. május végétől. Ezen szabályok alapján – amelyek az Media Markt félrevezető akciói idején még nem voltak érvényben – a kereskedőnek árcsökkentés feltüntetésekor eredeti árként (főszabály szerint) a megelőző legalább 30 napos időszak legalacsonyabb árát kell megjelölnie.

Az új szabályok alkalmazásának elősegítésére a [GVH oktatóvideóval támogatja a kereskedőket a jogszerű árfeltüntetési és akciótartási gyakorlatban](https://www.gvh.hu/sajtoszoba/sajtokozlemenyek/2022-es-sajtokozlemenyek/a-trukkozesek-ideje-lejart-itt-a-gvh-kereskedoknek-szolo-oktatovideoja-a-helyes-arfeltuntetesrol) azért, hogy a fogyasztók könnyebben mérlegelhessék az ígért kedvezményeket.

Az ügy hivatali nyilvántartási száma: **VJ/8/2022.**

**GVH Közszolgálati kommunikációs és Külkapcsolati Iroda**

További információ:

Horváth Bálint, kommunikációs vezető +36 20 238 6939

Gondolovics Katalin, sajtószóvivő +36 30 603 1170